b'\n_START_ARTICLE_\nK\xc3\xbclavanem\n_START_PARAGRAPH_\nK\xc3\xbclavanem on Eestis \xc3\xbche v\xc3\xb5i mitme k\xc3\xbcla elanike \xc3\xbchiste huvide esindaja, kes juhib k\xc3\xbcla ja juhindub oma tegevuses k\xc3\xbcla \xc3\xbchistest seisukohtadest, kehtivatest \xc3\xb5igusaktidest ning valla ja piirkonna arengukavadest. Praktika n\xc3\xa4itab, et k\xc3\xbclavanema m\xc3\xa4\xc3\xa4ratlemisel ei ole \xc3\xbchtset v\xc3\xa4lja kujunenud arusaama, see erineb paljuski kohalike omavalitsuste l\xc3\xb5ikes. Tema rolliks on olla kogukonna eestvedaja, aktiivsuse kujundaja, identiteedihoidja ning partner kohalikele omavalitsustele. K\xc3\xbclavanema ameti puhul on tegemist \xc3\xbchiskondliku usaldusametiga, mille \xc3\xbclesandeid t\xc3\xa4idetakse tasuta, siiski on omavalitsustel v\xc3\xb5imalik korraldada k\xc3\xbclavanema kulude h\xc3\xbcvitamine ja t\xc3\xb6\xc3\xb6 tasustamine._NEWLINE_K\xc3\xbclavanema t\xc3\xb6\xc3\xb6 on reguleeritud valla \xc3\xb5igusaktidega, mille \xc3\xb5iguslikud alused on s\xc3\xa4testatud Kohaliku omavalitsuse korralduse seaduse \xc2\xa7-s 58.\n_START_SECTION_\nAmetisse valimine\n_START_PARAGRAPH_\nK\xc3\xbclavanema valimise algatab toimkond v\xc3\xb5i vallavalitsus, kutsudes selleks kokku \xc3\xbcldkoosoleku. K\xc3\xbclavanema kandidaat peab olema valimise hetkel v\xc3\xa4hemalt 18 aastane ja omama elukohta selles k\xc3\xbclas. K\xc3\xbclavanema kandidaadid peavad koosolekul andma kirjaliku n\xc3\xb5usoleku kandideerimiseks._NEWLINE_K\xc3\xbclavanem valitakse koosolekul kohale tulnud t\xc3\xa4isealiste k\xc3\xbclaelanike h\xc3\xa4\xc3\xa4lteenamusega (erandiks on Viljandi ja L\xc3\xa4\xc3\xa4ne-Saare vallad, kus saavad valimistel osaleda v\xc3\xa4hemalt 16 aastased k\xc3\xbclaelanikud). H\xc3\xa4\xc3\xa4led loeb kokku koosoleku juhataja ning teatab kohe tulemuse. Kandidaat, kes saab koosolekul antud h\xc3\xa4\xc3\xa4ltest \xc3\xbcle poole, osutub valituks._NEWLINE_K\xc3\xbclavanema volituste kestuse m\xc3\xa4\xc3\xa4rab vald k\xc3\xbclavanema statuudis. Levinuim volituste kestus on 2\xe2\x80\x935 aastat. \xc3\x9cldkoosolek v\xc3\xb5ib k\xc3\xbclavanema igal ajal tagasi kutsuda. K\xc3\xbclavanema statuudi kinnitab vallavolikogu._NEWLINE_Oluline on kaasata k\xc3\xbclavanema valimistele v\xc3\xb5imalikult palju k\xc3\xbclaelanikke, sest valdava praktika j\xc3\xa4rgi on k\xc3\xbclavanema valimistel osalejaid v\xc3\xa4he. P\xc3\xb5hjuseks v\xc3\xb5ib olla nii koosoleku toimumise informatsiooni puudumine, erinevate huvigruppide konfliktid kui ka inimeste passiivsus. Selles olukorras v\xc3\xb5ib vastvalitud k\xc3\xbclavanemal olla keeruline, kui enamik k\xc3\xbclainimesi pole uuest k\xc3\xbclavanemast teadlikud.'